Ehdotus: NEUVOSTON ASETUS, tietyistä eräitä Zimbabwen hallituksen jäseniä koskevista rajoittavista toimenpiteistä

(komission esittämä)

PERUSTELUT

(1) Neuvosto on osoittanut olevansa vakavasti huolissaan Zimbabwessa vallitsevasta tilanteesta, erityisesti viimeaikaisesta väkivallan lisääntymisestä ja poliittisten toisinajattelijoiden uhkailusta sekä riippumattomien tiedotusvälineiden häirinnästä. Se on havainnut, että Zimbabwen hallitus ei ole ryhtynyt Eurooppa-neuvoston Laekenissa viime joulukuussa esittämän pyynnön mukaisiin tehokkaisiin toimen piteisiin tilanteen parantamiseksi.

(2) Neuvosto on lisäksi osoittanut olevansa vakavasti huolissaan Zimbabwen viimeaikaisesta lainsäännöstä, joka voimaantullessaan rikkoisi vakavasti sanan-, yhdistymis- ja kokoontumisvapautta sekä olisi vapaita ja oikeudenmukaisia vaaleja koskevien sääntöjen ja vaatimusten vastaista.

(3) Edellä esitetyn huomioon ottaen yhteisessä kannassa 2002/..../YUTP säädetään, että Zimbabwea vastaan olisi täytäntöönpantava tiettyjä rajoittavia toimenpiteitä eritoten varojen jäädyttämisen ja tukahduttamistoimiin käytettävän välineistön viennin kieltämisen muodossa.

Ehdotus: NEUVOSTON ASETUS, tietyistä eräitä Zimbabwen hallituksen jäseniä koskevista rajoittavista toimenpiteistä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 60 ja 301 artiklan,

ottaa huomioon neuvoston yhteisen kannan 2002/.../YUTP,

ottaa huomioon komission ehdotuksen,

sekä katsoo seuraavaa:

(1) Neuvosto on osoittanut olevansa vakavasti huolissaan Zimbabwessa vallitsevasta tilanteesta, erityisesti viimeaikaisesta väkivallan lisääntymisestä ja poliittisten toisinajattelijoiden uhkailusta sekä riippumattomien tiedotusvälineiden häirinnästä. Se on havainnut, että Zimbabwen hallitus ei ole ryhtynyt Eurooppa-neuvoston Laekenissa viime joulukuussa esittämän pyynnön mukaisiin tehokkaisiin toimen piteisiin tilanteen parantamiseksi.

(2) Neuvosto on lisäksi osoittanut olevansa vakavasti huolissaan Zimbabwen viimeaikaisesta lainsäännöstä, joka voimaantullessaan rikkoisi vakavasti sanan-, yhdistymis- ja kokoontumisvapautta sekä olisi vapaita ja oikeudenmukaisia vaaleja koskevien sääntöjen ja vaatimusten vastaista.

(3) Yhteisessä kannassa 2002/..../YUTP säädetään, että eräitä Zimbabwen hallituksen jäseniä vastaan olisi täytäntöönpantava tiettyjä rajoittavia toimenpiteitä eritoten varojen jäädyttämisen ja tukahduttamistoimiin käytettävän välineistön viennin kieltämisen muodossa.

(4) Kyseiset toimenpiteet kuuluvat Euroopan yhteisön perustamissopimuksen soveltamisalaan ja tämän vuoksi, erityisesti kilpailun vääristymisen välttämiseksi, tarvitaan yhteisön lainsäädäntöä kyseisten toimenpiteiden täytäntöönpanemiseksi silloin, kun on kyse yhteisön alueesta. Tässä asetuksessa yhteisön alueella tarkoitetaan niiden jäsenvaltioiden alueita, joihin sovelletaan Euroopan yhteisön perustamis sopimusta kyseisessä sopimuksessa määrätyin edellytyksin,

ON ANTANUT TÄMÄN ASETUKSEN:

1 artikla

Tässä asetuksessa tarkoitetaan:

1. 'rahavaroilla, muulla rahaomaisuudella ja taloudellisilla varoilla' kaikenlaista aineellista tai aineetonta, irtainta tai kiinteää omaisuutta niiden hankintatavasta riippumatta, sekä kaikenlaisia oikeudellisia asiakirjoja ja välineitä, mukaan luettuina sähköiset tai digitaaliset asiakirjat, jotka todistavat tällaiseen varallisuuteen liittyvän omistusoikeuden tai edun, mukaan luettuina, ei kuitenkaan yksinomaan, pankkiluotot, matkasekit, pankkisekit, maksumääräykset, osakkeet, arvopaperit, joukkovelkakirjat, asetteet ja remburssit;

2. 'varojen jäädyttämisellä' toimia, joilla estetään kaikki sellainen varojen siirtäminen, kuljettaminen, muuntaminen, käyttö tai myyminen, joka muuttaisi niiden määrää, paljoutta, sijaintia, omistusta, hallintaa, luonnetta tai käyttötarkoitusta, taikka muut sellaiset muutokset, jotka mahdollistaisivat varojen käytön, mukaan luettuna omaisuudenhoito.

2 artikla

Kielletään jäsenvaltioiden tai niiden alueiden kansalaisilta huolimatta siitä, ovatko he alunperin niiden alueelta, sellaisen teknisen koulutuksen tai avun antaminen Zimbabwelle, joka koskee sotatarvikkeiden ja kaikenlaisen niihin liittyvän materiaalin, mukaan lukien aseet ja ampumatarvikkeet, sotilasajoneuvot ja sotavälineet, puolisotilaalliset tarvikkeet ja varaosat, toimittamista, valmistamista, huoltamista tai käyttämistä, sanotun kuitenkaan rajoittamatta jäsenvaltioiden viranomaisten toimivaltuuksia.

3 artikla

1. Jäädytetään kaikki liitteessä I luetelluille, demokratian, ihmisoikeuksien ja oikeusvaltioperiaatteen toteutumista Zimbabwessa heikentävään toimintaan sekaantuneille luonnollisille henkilöille tai oikeushenkilöille, yhteisöille tai muille elimille kuuluvat rahavarat, muu rahaomaisuus ja taloudelliset varat.

2. Mitään rahavaroja, muuta rahaomaisuutta tai taloudellisia varoja ei aseteta suoraan tai välillisesti liitteessä I lueteltujen henkilöiden, yhteisöjen tai muiden elinten saataville tai hyödynnettäviksi.

4 artikla

1. Rajoittamatta raportointia, luottamuksellisuutta ja salassapitovelvollisuutta koskevien sääntöjen soveltamista luonnolliset henkilöt ja oikeushenkilöt, yhteisö ja muut elimet

a) toimittavat komissiolle välittömästi kaikki tämän asetuksen noudattamista helpottavat tiedot, kuten tiedot 3 artiklan mukaisesti jäädytetyistä tileistä ja rahamääristä. Erityisesti toimitetaan tiedot liitteessä I lueteltujen henkilöiden omistamista tai määräysvallan alaisista varoista 6 kuukauden ajanjaksolta ennen tämän asetuksen voimaantuloa,

b) toimivat yhteistyössä toimivaltaisten viranomaisten kanssa näiden tietojen mahdollisessa tarkastamisessa, ja

c) ilmoittavat komissiolle välittömästi maksutapahtumista tai toimista, joiden voidaan kohtuudella epäillä olevan tämän asetuksen säännösten vastaisia.

2. Kaikkia tämän artiklan mukaisesti toimitettuja tai saatuja tietoja saa käyttää ainoastaan tarkoituksiin, joita varten ne on toimitettu tai saatu.

3. Komission suoraan saamat tiedot annetaan asianomaisten jäsenvaltioiden toimivaltaisten viranomaisten käyttöön.

5 artikla

1. Asetuksen 3 artiklaa ei sovelleta

a) jäädytettyjen tilien hyvittämiseen siinä tapauksessa, että muita varoja jäädytetään

b) jäädytettyjen varojen käyttämiseen

- liitteessä I lueteltujen luonnollisten henkilöiden perusluonteisten inhimillisten tarpeiden tyydyttämiseksi, kuten elintarvikkeiden ja lääkkeiden hankkimiseksi, perheen asunnon vuokran tai asuntovelan lyhentämisen sekä perheenjäsenten sairaanhoitoa koskevien palkkioiden ja maksujen maksamiseksi yhteisössä;

- verojen, pakollisten vakuutusmaksujen ja yleishyödyllisten palveluiden, kuten kaasun, veden, sähkön ja teleliikenteen, käytöstä aiheutuvien kulujen maksamiseksi yhteisössä;

- yhteisössä toimivan rahoituslaitoksen perimien tilien ylläpidosta aiheutuvien kulujen maksamiseen;

Komissiolle ilmoitetaan kaikista tämän kohdan nojalla suoritetuista maksuista sekä ehtojen täyttämistä ja tarkoitusten saavuttamista koskevista sitovista todisteista. Tällaisia todisteita on pidettävää toimivaltaisten viranomaisten saatavilla tutkintaa varten vähintään viisi vuotta.

6 artikla

Kielletään tieten ja tarkoituksella tapahtuva liitteessä II luetellun, mahdollisesti sisäisiin tukahduttamistoimiin käytettävän välineistön myynti, toimittaminen, vienti tai kuljetus suoraan tai välillisesti henkilöille, yhteisöille tai elimille joko Zimbabwen alueella tai sieltä käsin harjoitettavaa liiketoimintaa varten.

7 artikla

Komissio valtuutetaan

- muuttamaan liite I ottaen huomioon yhteisen kannan 2002/.../YUTP liitettä koskevat päätökset.

8 artikla

Kielletään tietoinen ja tarkoituksellinen osallistuminen sellaiseen toimintaan, jonka tavoitteena tai vaikutuksena on suoraan tai välillisesti edistää 4 artiklassa tarkoitettuja liike- tai muita toimia taikka kiertää tämän asetuksen säännöksiä.

9 artikla

Komissio ja jäsenvaltiot ilmoittavat toisilleen välittömästi tämän asetuksen nojalla toteutetuista toimenpiteistä ja toimittavat toisilleen hallussaan olevat tähän asetukseen liittyvät asiaa koskevat tiedot, erityisesti tiedot rikkomuksista ja täytäntöönpanossa ilmenneistä ongelmista sekä kansallisten tuomioistuinten antamista tuomioista.

10 artikla

Yrityksen tai muun oikeushenkilön taikka yrityksen tai muun oikeushenkilön työntekijän tai johtajan vilpittömässä mielessä tämän asetuksen nojalla suorittama rahavarojen, muun rahaomaisuuden ja taloudellisten varojen jäädyttäminen ei saata kyseistä yritystä tai muuta oikeushenkilöä taikka yrityksen tai muun oikeushenkilön työntekijää tai johtajaa minkäänlaiseen vastuuseen.

11 artikla

Kunkin jäsenvaltion on määritettävä tämän asetuksen säännösten rikkomisesta määrättävät seuraamukset. Seuraamusten on oltava tehokkaita, oikeasuhtaisia ja varoittavia.

12 artikla

Tätä asetusta sovelletaan

- yhteisön alueella sen ilmatila mukaan luettuna,

- jäsenvaltion lainkäyttövallan alaisessa ilma-aluksessa tai muussa aluksessa,

- missä tahansa muualla olevaan jäsenvaltion kansalaiseen, ja

- oikeushenkilöön, yhteisöön tai elimeen, joka on yhtiöitetty tai muodostettu jonkin jäsenvaltion lainsäädännön mukaisesti.

13 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Tätä asetusta sovelletaan kuuden kuukauden ajan kyseisestä päivästä, minkä jälkeen sen soveltamista voidaan jatkaa uudella kuuden kuukauden ajanjaksolla.

Se alistetaan jatkuvalle valvonnalle.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä [...] päivänä [...]kuuta [...].

Neuvoston puolesta

Puheenjohtaja

LIITE I Luettelo 2 artiklassa tarkoitetuista henkilöistä, yhteisöistä ja elimistä

LIITE II Artiklassa 6 tarkoitettu sisäisiin tukahduttamistoimiin käytettävä välineistö

Alla oleva luettelo ei sisällä yhteisessä kannassa 96/635/YUTP vahvistetun aseiden vientikiellon piiriin kuuluvia, erityisesti sotilaskäyttöön suunniteltuja tai sitä varten muunnettuja tarvikkeita.

Luodinkestävät kypärät, mellakkakypärät, mellakkakilvet ja luodinkestävät kilvet sekä erityisesti niihin tarkoitetut osat.

Erityisesti sormenjälkien ottamiseen tarkoitetut tarvikkeet.

Tehonsäätimellä varustetut valonheittimet.

Luodinkestävät rakennustarvikkeet.

Metsästysveitset.

Erityisesti haulikoiden valmistamiseen tarkoitetut tarvikkeet.

Ammusten käsin lataamiseen tarvittavat tarvikkeet.

Viestiensieppauslaitteet.

Puolijohdeteknologiaa käyttävät optiset ilmaisimet.

Kuvanvahvistusputket.

Aseiden kiikaritähtäimet.

Rihlattomat putkelliset aseet ja niihin tarkoitetut ammukset, muut kuin erityisesti sotilaskäyttöön tarkoitetut, sekä erityisesti niihin tarkoitetut osat; paitsi:

1. merkinantopistoolit;

2. teollisuudessa työvälineinä käytettäviksi tarkoitetut eläinten kivuttomaan lamaannuttamiseen käytettävät ilmakiväärit ja patruunakiväärit.

Tuliaseiden käytön opetuksessa käytettävät simulaattorit ja erityisesti niihin tarkoitetut tai niitä varten muunnetut osat ja tarvikkeet.

Pommit ja kranaatit, muut kuin erityisesti sotilaskäyttöön tarkoitetut, ja erityisesti niihin tarkoitetut osat.

Suojaliivit, muut kuin sotilasstandardien tai -määräysten mukaisesti valmistetut, sekä erityisesti niihin tarkoitetut osat.

Nelipyörävetoiset maastokelpoiset hyötyajoneuvot, jotka on valmistettu tai varustettu luodinkestäviksi, ja kyseisiin ajoneuvoihin sopivat panssaroinnit.

Vesitykit ja niihin tarkoitetut tai niitä varten muunnetut erityisosat.

Vesitykillä varustetut ajoneuvot.

Ajoneuvot, jotka on erityisesti suunniteltu tai muunnettu sähköistettäviksi hyökkääjän torjumista varten, sekä niitä varten erityisesti tässä tarkoituksessa valmistetut tai muunnetut osat.

Akustiset laitteet, joita voidaan valmistajan tai jälleenmyyjän mukaan käyttää mellakantorjuntaan, sekä erityisesti niihin tarkoitetut osat.

Jalkaraudat, joukkokahleet, ketjulukot ja sähkövyöt, erityisesti ihmisten liikkuvuuden rajoittamiseen tarkoitetut; paitsi:

- käsiraudat, joiden enimmäispituus käsirautojen ollessa lukittuna on ketju mukaan luettuna enintään 240 mm.

Mellakantorjuntaan tai itsepuolustukseen tarkoitetut tai sitä varten muunnetut kannettavat laitteet, joilla levitetään lamaannuttavaa ainetta (kuten kyynelkaasua tai kirvelevää sumutetta), sekä erityisesti niitä varten tarkoitetut osat.

Mellakantorjuntaan tai itsepuolustukseen tarkoitetut tai sitä varten muunnetut kannettavat laitteet, joilla annetaan sähköiskuja (mukaan luettuina sähköpamput, sähkökilvet, sähköpistoolit ja sähkönuolia ampuvat pistoolit) sekä niitä varten erityisesti tähän tarkoitukseen valmistetut tai muunnetut osat.

Sähkölaitteet, joilla voidaan havaita kätkettyjä räjähteitä, sekä erityisesti niihin tarkoitetut osat; paitsi:

- televisio- tai läpivalaisulaitteet.

Sähköiset häirintälaitteet, jotka on erityisesti tarkoitettu estämään räjähteiden radio-ohjattu kaukolaukaisu, sekä erityisesti niihin tarkoitetut osat.

Laitteet ja välineet, jotka on erityisesti tarkoitettu räjähteiden laukaisemiseen sähköisesti tai muutoin kuin sähköisesti, mukaan luettuina laukaisulaitteet, nallit, sytyttimet, vahvistimet ja sytytyslangat, sekä erityisesti niihin tarkoitetut osat; paitsi:

- laitteet ja välineet, jotka on erityisesti tarkoitettu sellaiseen tiettyyn kaupalliseen käyttöön, johon kuuluu sellaisten laitteiden tai välineiden räjähdyksen avulla tapahtuva käynnistys tai käyttö, joiden tarkoituksena ei ole räjähdysten tuottaminen (esim. autojen turvatyynyjen täyttöpumput, sprinklereiden käynnistimien sähkösuojaimet).

Laitteet ja välineet, jotka on erityisesti tarkoitettu räjähteiden purkamiseen; paitsi:

1. pommipeitteet;

2. säiliöt, jotka on tarkoitettu kotitekoisiksi räjähteiksi tiedettyjen tai epäiltyjen esineiden säilyttämiseen.

Pimeänäkö- ja lämpökuvalaitteet sekä kuvanvahvistusputket tai niiden kiinteät sensorit.

Erityisesti kaikkia edellä lueteltuja tarvikkeita varten tarkoitetut ohjelmistot ja näiden tarvikkeiden edellyttämä teknologia.

Suoraan leikkaavat räjähdysainelataukset.

Seuraavat räjähdysaineet ja samankaltaiset aineet:

- amatoli,

- nitroselluloosa (jossa on yli 12,5 % typpeä),

- nitroglykoli,

- pentaerytritolitetranitraatti (PETN),

- pikryylikloridi,

- trinitrofenyylietyylinitramiini (tetryyli) ja

- 2, 4, 6-trinitrotolueeni (TNT).

Erityisesti edellä lueteltuja tarvikkeita varten tarkoitetut ohjelmistot ja näiden tarvikkeiden edellyttämä teknologia.